TRNAVA. Všetci štyria uchádzači o post primátora Trnavy objavili krátko pred voľbami internet. Všetci už majú vlastné internetové stránky aj profily v sociálnej sieti Facebook. V kampani pred štyrmi rokmi ešte trnavskí kandidáti celosvetovú sieť úplne ignorovali.
Marián Barcaj, Vladimír Butko, Jozef Pobiecký a Bystrík Stanko ponúkajú na svojich stránkach predvolebné slogany, životopisy a volebné programy. Butko, dlhoročný viceprimátor, pridal aj odpočet volebného programu spred štyroch rokov. Kandidáti ponúkajú aj kontakt prostredníctvom mailovej pošty, telefón nezverejnil nikto.
Na Facebooku zatiaľ ani jeden nemá viac ako 400 ,,priateľov." Stanko má ako prvý spomedzi kandidátov v tejto sociálnej sieti skupinu svojich odporcov, ktorí vysvetľujú, prečo ho nebudú voliť. Okrem kandidátov na primátora majú vlastné internetové stránky a prezentácie v sociálnej sieti aj viacerí adepti na poslanecké kreslá.
K priekopníkom v predvolebných kampaniach na internete v trnavskom regióne patrí primátor Vrbového Ivan Borovský. Svoju stránku www.borovsky.sk aktualizoval viackrát pred komunálnymi aj krajskými voľbami. V tohtoročných voľbách už nekandiduje.